b'\n_START_ARTICLE_\nPape\xc5\xbe Aleksander I.\n_START_SECTION_\nSveti Irenej in ustno izro\xc4\x8dilo\n_START_PARAGRAPH_\nSveti Irenej Lyonski omenja Aleksandra I. kot petega naslednika apostolov, vendar ne govori ni\xc4\x8desar o njegovem mu\xc4\x8deni\xc5\xa1tvu. Njegov pontifikat je trajal okrog deset let in ga nahajamo tudi v \xe2\x80\x9eSeznamu rimskih \xc5\xa1kofov\xe2\x80\x9d pri Hegesippusu (Evzebij IV. XXII, 3). Po stalnem izro\xc4\x8dilu, ki sega do konca petega stoletja, in ga omenja Liber Pontificalis, je pretrpel mu\xc4\x8deni\xc5\xa1ko smrt z obglavljenjem na Via Nomentana v Rimu, dne 3. maja; isto izro\xc4\x8dilo tudi pravi, da je bil rojen kot Rimljan in da je vodil Cerkev za \xc4\x8dasa Trajana (89-117). Pripisuje mu, da je vstavil v rimski kanon besede posvetitve. Obenem mu pripisuje, da je uvedel me\xc5\xa1anje blagoslovljene vode s soljo za o\xc4\x8di\xc5\xa1\xc4\x8devanje kr\xc5\xa1\xc4\x8danskih domov pred vplivanjem hudega duha (constituit aquam sparsionis cum sale bededici in habitaculis hominum). \xc5\xbde zgodaj je v Rimu bil obi\xc4\x8daj, da so blagoslovili ljudstvo z blagoslovljeno vodo na za\xc4\x8detku ma\xc5\xa1e pojo\xc4\x8d antifono \xe2\x80\x9eAsperges me\xe2\x80\x9d_NEWLINE_Njegove relikvije so 834. leta prenesli v Freising na Bavarskem.\n_START_SECTION_\nPlinij Mlaj\xc5\xa1i pi\xc5\xa1e cesarju Trajanu\n_START_PARAGRAPH_\nV \xc4\x8dasu pape\xc5\xbea Aleksandra I. se je po nekaterih pokrajinah rimskega cesarstva kr\xc5\xa1\xc4\x8danstvo \xc5\xbee precej raz\xc5\xa1irilo. Leta 112 je Plinij Mlaj\xc5\xa1i, cesarski namestnik v Bitiniji (severozahodni del Male Azije), pisal cesarju Trajanu, da so med kristjani ljudje vseh starosti, vseh stanov, obeh spolov in da se je \xc2\xbbkuga tega praznoverja raz\xc5\xa1irila po mestih ter celo po vaseh in na de\xc5\xbeeli\xc2\xab. Na vpra\xc5\xa1anje, kako naj ravna s kristjani, mu je cesar dal naslednja navodila: za kristjani naj ne poizveduje in naj nikakor ne sprejema anonimnih obto\xc5\xbeb, \xc4\x8de pa je kdo pravilno naznanjen, naj proti njemu uvedejo sodno obravnavo; \xc4\x8de se obto\xc5\xbeenec ne odpove kr\xc5\xa1\xc4\x8danstvu, naj ga kaznujejo s smrtjo. Trajanove dolo\xc4\x8dbe, ki so zahtevale, da se pripadnost kr\xc5\xa1\xc4\x8danstvu kaznuje s smrtjo, so postale splo\xc5\xa1no pravilo za pravno ravnanje javne oblasti s kristjani v drugem stoletju.\n_START_SECTION_\nSmrt in \xc4\x8de\xc5\xa1\xc4\x8denje\n_START_PARAGRAPH_\nGoduje 3. maja kot neobvezni god.'